হেলেনা জাহাঙ্গীর

হেলেনা জাহাঙ্গীর (ইংরেজী: Helena Jahangir) হলেন একজন বাংলাদেশী রাজনীতিবিদ, অভিনেত্রী, চলচ্চিত্র প্রযোজক, ব্যবসায়ী এবং সফল নারী উদ্যোক্তা। তিনি রোটারি ক্লাব অফ বাংলাদেশের দাতা হিসাবে সাবেক প্রধানমন্ত্রী শেখ হাসিনা কর্তৃক পুরস্কৃত হয়েছেন। তিনি আইপিটিভি জয়যাত্রা টেলিভিশনের চেয়ারপারসন।  তিনি বাংলাদেশ চলচ্চিত্র শিল্পী সমিতির ২০২৪-২৬ দ্বিবার্ষিক নির্বাচনে মাহমুদ কলি-নিপুণ আক্তার প্যানেল থেকে নির্বাহী সদস্য পদে প্রতিদ্বন্দ্বিতা করেছিলেন। নিজেকে তিনি সিস্টার হেলেনা হিসাবে পরিচয় দিয়ে থাকেন।

হেলেনা ব্যবসায়ী ও শিল্পপতিদের শীর্ষ সংগঠন ফেডারেশন অফ বাংলাদেশ চেম্বারস অফ কমার্স অ্যান্ড ইন্ডাস্ট্রিজ (এফবিসিসিআই) এর সদস্য এবং নির্বাচিত পরিচালক। তিনি পোশাক শিল্প মালিকদের দুটি সংগঠন বিজিএমইএ এবং বিকেএমইএ- এরও সদস্য। তিনি গুলশান ক্লাব, গুলশান নর্থ ক্লাব, বারিধারা ক্লাব, কুমিল্লা ক্লাব, গলফ ক্লাব, গুলশান অল কমিউনিটি ক্লাব, বিজিএমইএ অ্যাপারেল ক্লাব, বোট ক্লাব, গুলশান লেডিস ক্লাব, উত্তরা লেডিস ক্লাব, গুলশান ক্যাপিটাল ক্লাব, গুলশান সোসাইটি, বনানী সোসাইটি, গুলশান জগার্স সোসাইটি এবং গুলশান হেলথ ক্লাবের সাথেও যুক্ত।

 প্রাথমিক ও শিক্ষাজীবন 
হেলেনার জন্ম ২৯শে আগস্ট, ১৯৭৪ সালে ঢাকার তেজগাঁওয়ে। তিনি চট্টগ্রামের হালিশহরের মাদারবাড়ি সদরঘাট এলাকায় বেড়ে ওঠেন। ১৯৯০ সালে তিনি স্বামী জাহাঙ্গীর আলমের সাথে বিবাহ বন্ধনে আবদ্ধ হন। তাদের তিনটি সন্তান।

 কর্মজীবন 
হেলেনা তার উদ্যোক্তা জীবন শুরু করেন ১৯৯৬ সালে। তিনি একটি মুদ্রণ ও সূচিকর্ম ব্যবসা শুরু করেন। নিট কনসার্ন প্রিন্টিং ইউনিট লিমিটেড দিয়ে শুরু করে, তিনি জয়যাত্রা গ্রুপের অধীনে জয় অটো গার্মেন্টস লিমিটেড, জেসি এমব্রয়ডারি অ্যান্ড প্রিন্টিং এবং হুমায়রা স্টিকার লিমিটেড প্রতিষ্ঠা করেন। তিনি সকল প্রতিষ্ঠানের ব্যবস্থাপনা পরিচালক। তার বিভিন্ন প্রতিষ্ঠানে মোট ১২,০০০ কর্মী কাজ করেন।

 রাজনৈতিক জীবন 
হেলেনা আওয়ামী লীগের মহিলা বিষয়ক উপকমিটির সদস্য ছিলেন। আওয়ামী লীগের সহযোগী সংগঠন 'চাকরিজীবী লীগ' নামক একটি সংগঠনের সাথে জড়িত থাকার কারণে তাকে আওয়ামী লীগের মহিলা বিষয়ক উপকমিটি থেকে অব্যাহতি দেওয়া হয়েছিল। তিনি কুমিল্লা জেলা আওয়ামী লীগের উপদেষ্টা ছিলেন। তিনি বেশ কয়েকটি বিদেশ সফরেও সাবেক প্রধানমন্ত্রী শেখ হাসিনার সফর সঙ্গী ছিলেন। তার আগে, জাতীয় পার্টি এবং বিএনপির রাজনীতিতে তার জড়িত থাকার অভিযোগ ছিল। তিনি ২০১৫ সালে প্রয়াত মেয়র আনিসুল হকের প্রতিদ্বন্দ্বী হিসেবে ঢাকা উত্তর সিটি কর্পোরেশনের মেয়র পদে প্রতিদ্বন্দ্বিতা করার উদ্যোগ নিয়েছিলেন। কুমিল্লা-৫ আসনের উপনির্বাচনে আওয়ামী লীগের প্রার্থী হতে চেয়ে তিনি আলোচনায় এসেছিলেন।

 অভিনয় জীবন 
হেলেনা বেশ কয়েকটি নাটকের পাশাপাশি ভাইয়ারে ও গোয়ার ছবিতে গুরুত্বপূর্ণ চরিত্রে অভিনয় করেছেন। ২০২৫ সালে মুক্তিপ্রাপ্ত রকিবুল আলম রকিব পরিচালিত গোয়ার ছবির প্রযোজকও তিনি।

 বিতর্ক এবং গ্রেপ্তার 
২০২১ সালের ২৯ জুলাই জালিয়াতি এবং চাঁদাবাজির মামলায় র‌্যাব হেলেনাকে  গ্রেপ্তার করে। এই মামলায় তিনি দুই বছর জেলও খেটেছেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:১৯৭৪-এ জন্ম
বিষয়শ্রেণী:বাংলাদেশী রাজনীতিবিদ
বিষয়শ্রেণী:বাংলাদেশী চলচ্চিত্র অভিনেত্রী
বিষয়শ্রেণী:বাংলাদেশী চলচ্চিত্র প্রযোজক
বিষয়শ্রেণী:বাংলাদেশী নারী ব্যবসায়িক উদ্যোক্তা
বিষয়শ্রেণী:ঢাকা জেলার ব্যক্তি
বিষয়শ্রেণী:বাংলাদেশ আওয়ামী লীগের রাজনীতিবিদ
বিষয়শ্রেণী:বাংলাদেশী অভিনেত্রী
বিষয়শ্রেণী:বাংলাদেশী ব্যবসায়ী
বিষয়শ্রেণী:২১শ শতাব্দীর বাংলাদেশী রাজনীতিবিদ